বাঁকুড়ায় বাড়ি চাপা পড়ে মৃত দুই! এলাকায় উত্তেজনা

বাঁকুড়া: আবাস প্রকল্পের আওতায় চলছিল বাড়ি নির্মাণের কাজ। আর সেই বাড়ি ভেঙেই মৃত্যু হল দুজনের। কিন্তু কিভাবে?

জানা যাচ্ছে বাড়ি নির্মাণের কাজ চলছিল। তার জন্য, উঠোনের এক পাশে থাকা ছিটে বেড়ার বাড়িতে সাময়িকভাবে উঠে এসেছিলেন সেই পরিবারের লোকজন। আর হঠাৎই, সেই ছিটে বেড়ার ঘর ধসে যায়। যার জেরে, পরিবারের দুই সদস্যের মৃত্যু হয়। ঘটনাটি ঘটেছে গতকাল অর্থাৎ বুধবার গভীর রাতে বাঁকুড়ার ইন্দাস নন্দীপাড়ায়।

আরও পড়ুন: ছুরিকাহত সইফ আলি খান, চলছে চিকিৎসা

ঘটনাটি ঘটার পরই তড়িঘড়ি ঘটনাস্থলে উপস্থিত হয় পুলিশ। পুলিশ সূত্রে খবর , মৃতদের নাম উজ্জ্বলা হাজরা এবং দেব কেওড়া।

স্থানীয় সূত্রে খবর, বাঁকুড়ার ইন্দাস নন্দীপাড়া এলাকায় নিজেদের মাটির ঘরে পরিবার নিয়ে বসবাস করতেন মৃত উজ্জ্বলা হাজরা। সম্প্রতি আবাস যোজনার আওতায় লিস্টে নাম ওঠে তার। পান বরাদ্দ টাকা। আর সেই টাকা পেয়েই মাটির ঘর ভেঙে, নতুন করে পাকা ঘর তৈরির প্রক্রিয়া শুরু করেন তিনি। যেহেতু তৈরি হচ্ছিল পাকা বাড়ি সেইজন্য উঠোনের পাশের ছিটে বেড়ার ঘরে আশ্রয় নিয়েছিলেন তারা। গতকাল রাতে ওই ঘরেই উজ্জ্বলা হাজরা নিজের নাতি দেব কেওড়াকে নিয়ে ঘুমোচ্ছিলেন। সেই সময় হঠাৎই, হুরমুরিয়ে ভেঙে পড়ে ছিটে বেড়ার ঘরটি। আর তাতেই চাপা পড়ে মৃত্যু হয় দুজনের।

স্থানীয়দের দাবি, স্থানীয় একটি পুকুরের জল তুলে ফেলার কাজ করছিলেন পুকুর মালিক। পুকুরের শেচ করা জল নিয়ে যাওয়া হচ্ছিল উজ্জ্বলা হাজরার ছিটে বেড়ার ঘরের পাশ দিয়ে। আর তাতেই ঘরের দেওয়াল ভিজে গিয়ে ঘটে এই দুর্ঘটনা। ইতিমধ্যেই গোটা ঘটনার তদন্ত এবং দোষীদের শাস্তির দাবিতে সরব হয়েছেন এলাকাবাসী। ঘটনার খবর পাওয়ার পরই, এলাকায় ছুটে যান বিডিও, পঞ্চায়েত সমিতির সভাপতি সহ প্রশাসনিক আধিকারিক এবং পদাধিকারীরা। সরকারের পক্ষ থেকে আশ্বাস দেওয়া হয়েছে সবরকমভাবে পরিবারের পাশে থাকবে তারা।

দেখুন অন্য খবর